ལེའུ་གཉིས་པ། ཆབ་ཤོག



སྐལ་བཟང་སྙན་གྲགས་ཀྱི་
བསྐུལ་ངོར་བྲིས་པ།
བློ་ལྡན་ཁྱོད་གསུང་དབྱར་རྔ་ཐོས་པའི་མོད། །བདག་ཡིད་མདོངས་ལྡན་
དགའ་བའི་གར་གྱིས་བྲེལ། །འདི་ན་སེར་གཟུགས་ལང་ཚོའི་མེ་ཏོག་ཀྱང་། །དུས་ཀྱི་
བ་མོས་མ་བཅོམ་ཙམ་དུ་གནས། །འཆད་པོ་བདག་ལྟ་ཆོས་དང་མཐུན་མིན་ཀྱང་། །
ཆོས་མཐུན་གཏམ་འགའ་སྨྲས་ལ་ཉེས་པ་ཅི། །དེའི་ཕྱིར་ཐུབ་དབང་བླ་མའི་ཞལ་ལུང་
ལས། །འོངས་པའི་མན་ངག་བདུད་རྩིའི་ཟེགས་མ་འཐོར། །ཀྱི་ཧུད་འཆི་བདག་གཤིན་
རྗེ་དབང་བཙན་པས། །ཕྱི་མའི་ལམ་དེར་མང་ཞིག་དབང་མེད་ཐལ། །རང་ཡང་
ངང་ཚུལ་དེ་ལས་མ་འདས་ན། །འགྲོ་གྲབས་ཚགས་སུ་ཚུད་དམ་ཤེས་ལྡན་ཀྱེ། །ནམ་
ཞིག་བརྩེ་བའི་གཉེན་བཤེས་ཀུན་དང་བྲལ། །བརྩེ་མེད་འཇིགས་རུང་གཤིན་རྗེའི་
ལག་ཏུ་ཆུད། །ཐར་མེད་གནས་སུ་བཟོད་མེད་སྡུག་བསྔལ་ལ། །སྤྱོད་པའི་དུས་ཤིག་
བྱུང་ན་ཅི་ཙུག་བྱེད། །ཚེ་འདིར་བྱས་པ་སྡིག་པའི་ལས་ལས་མེད། །ཕྱི་མའི་འགྲོ་བ་
ངན་སོང་ཁོ་ནར་ངེས། །ད་ནི་རང་གིས་རང་ལ་སྙིང་བརྩེ་ན། །བློ་སྣ་བསྟུངས་ཏེ་འཆི་
ཆོས་བྱེད་པར་རིགས། །དགྲ་གཉེན་འགྱུར་བ་བྱིས་པའི་འཛིངས་ཁ་འདྲ། །ལོངས་སྤྱོད་
གཡོ་བ་སྟོན་ཀའི་སྤྲིན་དང་མཚུངས། །གང་ལ་བལྟས་ཀྱང་སྙིང་བོ་མི་འདུག་པས། །
གཅིག་པུར་ཆོས་དོན་སེམས་ལ་འབད་པར་རིགས། །མདོར་ན་བྱང་ཆུབ་ལམ་གྱི་རིམ་
པ་ཞེས། །མཆོག་དམན་ཀུན་ལ་འཚམས་པའི་ཆོས་ཤིག་མཆིས། །རང་རྒྱུད་ཆོས་བཞིན་
- 133 -

འདུལ་ན་ལམ་དེ་ལ། །ཐོས་བསམ་བསྒོམ་པའི་བག་ཆགས་ཅི་ཐེབས་མཛོད། །ཁོ་བོ་
བསོད་ནམས་མིན་པའི་ལས་དབང་གིས། །མཐའ་འཁོབ་ལས་ཀྱང་ཡང་
འཁོབ་འདི་འདྲར་འཁྱམས། །ཆོས་བརྒྱད་འབའ་ཞིག་སྤྱོད་པས་དུས་འདའ་བས། །
རྒྱས་བཤད་མ་ཁོམ་མདོ་ཙམ་སྨྲས་འདིའོ། །ཅེས་པ་འདི་ཡང་སྒྲུབ་པ་སྙིང་བོར་བྱེད་པའི་
རབ་འབྱམས་པ་སྐལ་བཟང་སྙན་གྲགས་ཀྱིས་ཞལ་གདམས་ཞིག་དགོས་ཞེས་བསྐུལ་ངོར། བཙུན་
གཟུགས་བློ་བཟང་ཆོས་ཀྱི་ཉི་མས་པེའི་ཅིང་ནས་སྤྲིངས་པའོ།།
- 134 -